Diari Oficial de la Generalitat Valenciana


Sumari del DOGV 6540, del 10-06-2011 (2011/6565)

RESOLUCIÓ de 2 de juny de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del Memoràndum entre la Generalitat i el Consolat de la República Dominicana a València, per a l'establimen d'un marc de col·laboració.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6540

Data del DOGV
:   10-06-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/6565


Data del document
:   02-06-2011

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ de 2 de juny de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del Memoràndum entre la Generalitat i el Consolat de la República Dominicana a València, per a l'establimen d'un marc de col·laboració. [2011/6565]  
La Generalitat i el Consolat de la República Dominicana a València, han subscrit, després de la tramitació prèvia reglamentària, el 17 de maig de 2011, un memoràndum per a l'establimen d'un marc de col·laboració.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat memoràndum, que ha quedat inscrit en el Registre de Convenis de la Generalitat amb el número 0558/2011, i que figura com a annex d'esta resolució.  
  
València, 2 de juny de 2010.- La directora general del Secretariat del Consell: Mª Teresa Lleó Alonso.  
  
  
Memoràndum entre la Generalitat, a través de la Conselleria de Solidaritat i Ciutadania, i el Govern de la República Dominicana, a través del Consolat de la República Dominicana a València, per a l'establiment d'un marc de col·laboració.  
  
València, 17 de maig de 2011  
  
Reunits  
Rafael Blasco Castany, conseller de Solidaritat i Ciutadania de la Generalitat, especialment facultat per a este acte.  
Adon Frank Félix Bencosme García, fent ús de les atribucions que li conferixen exercir el càrrec de cònsol de la República Dominicana a València.  
Ambdós firmants, en la representació que ostenten, intervenen en funció dels seus respectius càrrecs i en l'exercici de les seues facultats, i a l'efecte   
  
Exposen  
I. Que este memoràndum de col·laboració ha sigut promogut sobre la base que:   
a) Ambdós firmants estan interessats a estimular i promoure una col·laboració internacional basada en la igualtat i l'assistència mútua.   
b) L'interés per la integració i el benestar de les comunitats de nacionals en cada país justifica este memoràndum. La comunitat de dominicans residents en la Comunitat Valenciana ascendix a 2.685 persones, la qual cosa representa el 3% sobre el total de nacionals dominicans residents a Espanya (91.212). Igualment, la comunitat d'espanyols residents en la República Dominicana és de 14.808 persones, de les quals 566 són persones valencianes, això representa el 3,8% sobre el total d'espanyols residents en la República Dominicana.  
c) Les relacions entre ambdós parts són fluides i fructíferes en el camp de la cooperació internacional per al desenrotllament des de l'any 1996. Des d'aleshores s'han finançat un total de 56 projectes per un import de 9.628.669,73 euros.  
d) La ciutadania dominicana resident en la Comunitat Valenciana, a l'empara de l'article 4 de la Llei 11/2008, de 3 de juliol, de la Generalitat, de Participació Ciutadana de la Comunitat Valenciana, adquirix la condició de valenciana des del moment que fixa la seua residència en el territori de la comunitat.   
e) Ambdós parts consideren convenient la cooperació i col·laboració en l'àmbit exclusiu de les seues competències respectives, a la finalitat de les quals resulta aconsellable establir el present memoràndum, adoptant el que seguix:   
  
Primer  
És objecte del present memoràndum establir un marc de col·laboració en activitats de mutu interés i que redunden en benefici d'ambdós parts, especialment dins de l'àmbit de la immigració i integració, la participació ciutadana, la cohesió territorial i la cooperació internacional per al desenrotllament.   
En concret, constituiran àmbits d'acció d'este conveni els següents:   
El seguiment dels projectes que estan en execució amb la Comunitat Valenciana així com el tràmit i posada en marxa de nous projectes en matèria econòmica, social, cultural i acadèmica.  
El seguiment de l'execució de projectes en l'àmbit del codesenrotllament i la previsió de la possibilitat de presentar nous projectes i programes en este camp.  
El foment de qualsevol tipus d'iniciatives que coadjuven al desenrotllament dels col·lectius de dominicans que residixen en la Comunitat Valenciana.  
L'atenció a les necessitats socials bàsiques, als casos de vulnerabilitat i a la millora de les condicions generals per al desenrotllament del col·lectiu dominicà resident en la Comunitat Valenciana  
El foment de projectes d'associacions d'immigrants dominicans residents en la Comunitat Valenciana i els fins de les quals es troben en l'àmbit establit en esta clàusula.  
Totes les activitats es desenrotllen en l'estricte marc de les competències establides en l'Estatut d'Autonomia de la Comunitat Valenciana i les possibilitats d'ambdues parts.  
  
Segon   
La col·laboració entre les parts, que es promourà a instància de qualsevol d'elles, es desenrotllarà en els seus aspectes concrets i específics per mitjà d'annexos o convenis singularitzats que incloguen actuacions que s'han de dur a terme en els aspectes següents:  
(i) Desenrotllament del Programa Voluntari de Comprensió de la Societat Valenciana de les Escoles d'Acollida, previst en la Llei 15/2008, de 5 de desembre, de la Generalitat, d'Integració de les Persones Immigrants en la Comunitat Valenciana.  
(ii) Impulsar el desenrotllament de jornades, trobades i/o seminaris realitzats per institucions públiques o privades dominicanes i valencianes per al coneixement i difusió de les cultures dominicana i valenciana.   
(iii) Impulsar informació jurídica i l'orientació formativa i laboral a la comunitat dominicana a través de les Agències de Mediació per a la Integració i la Convivència Social (AMICS), coordinades per la Conselleria de Solidaritat i Ciutadania.  
(iv) Refermar la participació de la comunitat dominicana en la vida política, social, cultural i sindical de la Comunitat Valenciana a l'empara de la Llei 11/2008, de 3 de juliol, de Participació Ciutadana de la Comunitat Valenciana, individualment o a través de les seues associacions cíviques i culturals.   
(v) Ratificar la consideració de la República Dominicana com a país de prioritari en el camp de la cooperació internacional per al desenrotllament.   
(vi) Promoure la responsabilitat mútua per a l'execució reeixida dels projectes finançats per la Generalitat Valenciana i l'orientació cap a resultats.  
(vii) Promoure actuacions en el camp de la formació, sensibilització dels jóvens i promoció de la joventut en la República Dominicana.  
  
(viii) Qualsevol altra activitat proposada per alguna de les parts, dins de l'àmbit d'actuació del conveni  
  
Tercer  
Per a concretar les accions a què es referix l'apartat anterior, es constituirà una comissió de seguiment, que proposarà el programa d'actuacions que s'han de realitzar cada any i durà a terme la valoració de les realitzades l'any anterior, si n'hi haguera.  
En el programa anual es recolliran les activitats, el calendari de desenrotllament, els recursos econòmics per a la seua realització i la forma de finançament de memoràndum amb les previsions pressupostàries de cada part.  
Ambdues parts fixaran les persones que formaran part de la comissió de seguiment.   
Ambdues parts podran ser assistides pel personal que considere oportú.  
  
Quart  
El memoràndum s'aplicarà a partir de la firma d'este durant un any, i pot prorrogar-se tàcitament per períodes de la mateixa duració, sempre que cap de les parts comunique amb un mes d'antelació a la data de finalització o renovació tàcita la seua voluntat de posar fi a la col·laboració.  
  
I en prova de conformitat, ambdós firmants subscriuen el present memoràndum d'intencions en el lloc i la data indicat ut supra.  
  
El conseller de Solidaritat i Ciutadania  
Rafael Blasco Castany.  
  
El cònsol de la República Dominicana a València  
Adon Frank Felix Bencosme Garcia.